《广韵》以主切《集韵》《韵会》勇主切,音庾。《玉篇》胜也。《广韵》贤也。《增韵》过也。《孟子》丹之治水也,愈於禹。又进也,益也。《诗·小雅》忧心愈愈。《苏氏曰》愈愈,益甚之意。又差也。《左传·昭二十年》相从为愈。《注》愈,差也。《正义》病差谓之愈。又《正韵》偶许切。义同。又《集韵》容朱切《韵会》羊朱切《正韵》云俱切,音于。《老子·道德经》动而愈出。《音义》羊主反,又羊朱反。又通作兪。《吴语》越闲兪章。《荀子·仲尼篇》兪务而俞远。读作愈。《前汉·礼志》兪甚亡益。　亦通作瘉。《晋语》东方之士孰为瘉。《注》贤也。又《前汉·艺文志》不犹瘉於野乎。又与愉通。《荀子·正论篇》天子者,势至重而形至怢,心至愈而志无所诎。《注》愈,读为愉。◎按广韵,集韵,韵会,上声俱切喩母,而正韵独切疑母,盖北音以疑为喩,故又以喩为疑也。然於平声又切喩母,则其不安於疑母可知矣。【卷七】【疒部】病瘳也。从疒俞声。以主切〖注〗臣铉等曰:今别作愈。非是。